Şantierele spitalelor regionale din Iaşi, Cluj-Napoca şi Craiova, "cartofii fierbinţi" de pe mesele oficialilor care s-au perindat la conducerea Sănătăţii în ultimii zece ani, urmează să pornească într-o lună, susţine Adrian Popa, preşedintele Agenţiei Naţionale pentru Dezvoltarea Infrastructurii în Sănătate (ANDIS), potrivit zf.ro. Fostul șef al SJU Bacău se află la conducerea ANDIS de mai puțin de doi ani.
ANDIS a fost creată în 2022, fiind în subordinea Ministerului Sănătăţii, ca parte din planul pe sănătate din PNRR. Scopul Agenţiei este să ducă la bun sfâşit proiectele celor trei spitale regionale. Mai puţin de patru ani au autorităţile româneşti la dispoziţie să construiască şi să echipeze cele trei spitale mari.
"Pachetul unu la primele trei obiective de spitale este definitivat, urmează să înceapă lucrările, s-a semnat săptămâna trecută. Într-o lună de zile probabil vom avea acolo şantier. Termenul de execuţie este patru luni la Iaşi şi la Craiova, şi opt luni la Cluj. Anul acesta vor începe lucrările şi se vor şi termina pentru primul pachet", a spus Adrian Popa, preşedintele ANDIS, prezent la emisiunea de business ZF Live.
El este de profesie economist, fiind absolvent de ASE. A lucrat anterior ca economist şi contabil în Bacău, iar din 2010 a lucrat la Spitalul Judeţean Bacău, fiind chiar managerul unităţii medicale timp de opt ani, până în 2022.
Cum vor arăta spitalele regionale?
Cele trei spitale, odată finalizate, vor intra direct în subordinea Ministerului Sănătăţii. Fiecare spital va avea suprafaţă desfăşurată de 200.000 mp şi 20 de săli de operaţii. Circa 3.000 de oameni vor lucra în fiecare dintre cele trei spitale, dintre care 10% vor fi medici. Între 800 şi 850 de paturi va avea fiecare spital, alături de un heliport.
"Spitalul regional îşi propune să trateze toate cazurile acute, deci nu vor exista servicii cronice acolo, nu vor exista servicii de recuperare. Toate acestea vor fi lăsate pentru vechea structură. Pe partea de radiologie, va exista toată tehnologia de acum, de la angio-CT, RMN, CT-ul normal şi mai multe RX-uri, ecografe de ultimă generaţie. Sălile de operaţii vor fi dotate cu roboţi şi cu instrumentar de ultimă generaţie", a mai spus Adrian Popa.
Ministerul Sănătăţii a beneficiat de asistenţă tehnică din partea Băncii Europene de Investiţii pentru cele trei spitale regionale, dar au existat întâlniri şi cu factorii de decizie locali, de la reprezentanţi ai universităţilor de medicină, la conducerea şi medicii din spitalele din regiune.
Preţurile pentru fiecare spital sunt sub media europeană a unui spital nou, mai spune şeful ANDIS.